Hombrechtikon

**Humbrächtike** isch e politischi Gmäind am obere rächte Seeufer vom Zürisee i de Schwiiz. D Gmäind hät 8801 Iiwoner *(Stand 31 Dez. 2016)* und ghört zum Bezirk Meile im Kanton Züri.

## Wappe
S Wappe isch root mit ere goldige Garbe. D Garbe bedüüti de Zäänte, won d Humbrächtiker früener em Chlooschter händ müesse zale. S eltischti Bild vom Wappe isch vo 1676. S isch uf em Chileturm.

## Geographii
Humbrächtike isch 1'220&nbsp;ha gross. 61 % devo wärded für d Puurerei pruucht und 15 % sind Wald. S Dorf isch a de Gränze zwüsched em Zürisee und em Oberland uf em Rugge vom Pfannestììl. De Ort Fäldbach und d Baanstation sind aber une am See. Wiiler sind Üetzike, Tändlike, Härrgass, Luutike, Lützelsee und Schirmesee.

Oberhalb vom Dorf in ere Mulde sind s *Üetziker Ried* und de Lützelsee. Bed zäme sind e Moorlandschaft vo nationaler Bedüütig.

## Gschicht
Humbrächtike isch zum eschte Mal gnamset worde um 1200 als *Humbrechtigkon* (1217 *Hunbrechticon*).

### Schuel
#### Humbrächtike

#### Üetzike
Z Üetzike isch anne 1854 es Schuelhuus poue worde. Im obere Stock hät de Leerer gwont, une isch d Schuelstube gsi. Ali Chinde sind i äi Klass gange. Won d Schuelpfläg im 2004i d Schuel häd wele zuetue - es segi z tüür, hät si gsäit -, händ sich d Eltere fescht degäge gwert. D Schuel isch no es Jaar lenger betribe worde. S Schuelhuus het söle verchauft wärde, aber d Gmäindversammlig isch degäge gsi. Mer söli versueche e überkomunali Tagesschuel z Üetzike iizrichte. Wil das nöd glunge isch, wird s alte Schuelhuus vo Üetzike jetzt andersch pruucht.

#### Fäldbach

## Bevölkerig

De Uusländeraatäil liit bi 20,4 % (Stand 2016).

Religion: 36,1 % reformiert, 28,4 % römisch-katholisch.

## Politik
Bi de Kantonsraatswaale 2011 hät s das Ergebnis ggee: BDP 2,6 %, CVP 3,6 %, EDU 5,7 %, EVP 5,2 %, FDP 8,8 %. GLP 11,4 %, GP 7,8 %, SP 14,6 %, SVP 39,8 %, Suschtigi 0,4 %.

Gmäindspresidänt isch de Rainer Odermatt (FDP). (Stand 2014)

## Sehenswürdigkäite
* Die Reformierti Chile isch 1758–59 vom Jakob Gruebenma als Rokokochile pout worde. De Turm isch vo de spaatgotische Chile, wo vorane deet gschtande isch.
* E paar Puurehüüser i de verschidnige Wiiler:
** z Schirmesee s ehemalige Gaschthuus *Rössli*
** z Fäldbach di spaatgotisch-barocki Hüüsergruppe vo de Familie Büeler
** z Lützelsee s Huus Mänzi - en repräsentative Rigelbou vo öppe 1680
** z Luutike s Huus *Egli* - e schön bemalts Rigelhuus vo 1665-66
** im Langeried s Huus Tändliker vo 1683


Hombrechtikon Eglihaus.JPG|s Eglihuus vo 1666 z Luutike
Hombrechtikon Menzihaus.JPG|s Mänzihuus vo 1733 im Wiiler Lützelsee
Hombrechtikon Stricklerhuus.JPG|s Stricklerhuus vo 1690 mit em Dorfmuseum
Hombrechtikon Grütrain.JPG|Längsflarz im Grütrai mit em flache Tätschdach


## Wirtschaft
D Arbetslosigkäit isch im Jaar 2010 bi 3,4 % gläge.

## Tieläkt
De züritüütsch Tieläkt vo Humbrächtike ghört zue de Seemundarte.

## Persönlichkeite
* Romeo Borbach (* 1938), en Jazzmusiker
* Amalie Halter-Zollinger (1892–1985), e Mundartdichteri und Schriftstelleri
* Regula Heller (1928–2014), e Chräämeri und Mänidorfer Dorforiginal, z Hombrächtike ufgwachse
* Constantin Polastri (1933–2009), en Kunstmaler

## Literatur
* Hermann Fietz: *Die Kunstdenkmäler des Kantons Zürich, Band II: Die Bezirke Bülach, Dielsdorf, Hinwil, Horgen und Meilen.* (= *Kunstdenkmäler der Schweiz.* Band 15). Hrsg. von der Gesellschaft für Schweizerische Kunstgeschichte GSK. Bern 1943.

## Weblink

* d Website vo de Gmaind Hombrächtike
* 

## Fuessnote